# Perényi Péter+ Thurzó Eleknek+*

Patak+, 1537. augusztus 24.

Írja uraságtok, hogy sok mindent terjesztenek rólam. De bármennyit is terjesszenek, azt higgye meg uraságtok, hogy legkegyelmesebb uramnak és Királyomnak híven akarok szolgálni, és nemzetemet semmi áron sem akarom cserbenhagyni. A két fejedelem megegyezését úgy áhítom, hogy ezért az áldott egyezségért egy ingben, mezítláb minden jószágomat, amit Isten adott nekem, odahagynám, Isten engem úgy szeressen.

Drága bátyám, gondolja meg tekintetes és nagyságos uraságtok, mi haszna van Fenséges Királyának ilyen temérdek költségén ebből a prédálásból és pusztításból, és a nyomorult emberek sanyargatásából. Vajon nem tehetett volna Őfelsége ilyen áron sokkal jobbat és hasznosabbat, becsületre és dicsőségre méltóbbat?

Megszolgálom tekintetes és nagyságos uraságodnak, hogy a fiamról ilyen türelmetlenül áhítozik jó hírt hallani. Semmit se kételkedjék tekintetes és nagyságos uraságtok abban, hogy a nagy hatalmú Isten kegyelméből és Isten után az én legkegyelmesebb uram és Királyom gondoskodásából a császár már visszaadta, és a napokban újra az enyém lesz.

Kérem uraságtokat, viseljen gondot a megegyezésre.

Détshy Mihály fordítása