# I. Ferdinánd+ Thurzó Eleknek+*

Bécs, 1542. október 18.

Miután az elmúlt napokban te és más hűséges és legbizalmasabb tanácsosaink a nagyságos Balassa Imre+ és Révai Ferenc+ útján jelentettétek, hogy Perényi Péter+ néhány más országbelivel bizonyos kárhozatos ligát és összeesküvést szervezett, és azonkívül is más, mindenfelől hozzánk juttatott és egybehangzó bejelentésekből és híradásokból sok egyéb súlyos vétke jutott tudtunkra, fölötte szükségesnek véltük, hogy az efféle igen kárhozatos ligát és szövetkezést széjjelzúzzuk, és ártalmait elhárítsuk. Amiért is a te és mondott tanácsosaink javaslatát megfogadva a nevezett Perényit elfogattuk, és őrizet alatt Esztergom várába kísérni rendeltük. Halljuk azonban, hogy néhányan, kiváltképpen Balassa Zsigmond+, Bebek Ferenc+, Báthori András+ és Ráskay István meg talán mások is alighogy értesültek Perényi Péter+ elfogatásáról, nyomban eltávoztak a táborból, és így olyan gyanút keltettek maguk ellen, hogy a mondott ligában ők is bennfentesek. De miután úgy értettük, hogy ezeket Perényi Péter+ valami közjó ürügyén és megtévesztő érvekkel csábította a mondott szövetkezésbe, és ezért tűrték, hogy belekeverje őket, nem tartottuk méltatlannak kegyelmünkhöz, ha megbocsátanók nekik minden vétküket és főbenjáró bűnüket, ha ezzel ilyenbe estek.

Détshy Mihály fordítása