# Thurzó Elek+ I. Ferdinándnak+*

Galgóc+, 1542. október 20.

Nem mélységes csodálkozás és lelki fájdalom nélkül értettem Felségtek leveléből, miszerint én jelentettem és üzentem volna az elmúlt napokban Felségteknek többi hűséges tanácsosával együtt a nagyságos Balassa Imre+ és Révai Ferenc útján+, hogy Perényi Péter+ néhány más ez országban lakóval együtt kárhozatos ligát és összeesküvést szervezett. Hogy milyen arculattal mondhatták ezt a nevezett urak Felségteknek az én nevemben, bizony módfelett csodálom. Hiszen ők tőlem soha ilyen üzenetet nem hallottak vagy kaptak Perényi Péter+ uramat illetően. Ezért is nem tehetek mást, mint módfelett csodálkozzam, hogy ezek olyasmit, amit ők maguk éntőlem sohasem hallottak, az én nevemben vitték hírül Felségteknek. Én bizony mindenkor olyan hűséggel és bizalommal voltam Felségtek iránt, nem akarva e tekintetben bárkinél is ebben az országban hátrább maradni, hogy ha valaha is az jutott volna értésemre, hogy maga Perényi Péter+ bárkikkel együtt Felségtek ellen vagy az ország vesztére ilyesféle összeesküvést szőtt vagy arra bujtogatott, azt kételkedés nélkül, nem tekintve barátságot és atyafiságot, ami vele összefűz, ne hoztam volna Felségtek tudtára. Éppen ezért kész vagyok arra, hogy akár Felségtek színe előtt, akár bárhol másutt, nyilvánosan és magánhelyen mindezeknek válaszoljak, hogy tőlem soha semmilyen időben ilyen híradást nem hallottak, nemhogy az én nevemben kellett Felségteknek hírül vinniük. Valóban emlékezem arra, amit Bebek Ferencről+ (ha jól idézem vissza) a főtisztelendő esztergomi érsek úrral együtt e két úr vagy tán csak egyikük útján üzentem, amit ha a szükség úgy hozná, a jövőben sem akarnék tagadni. Hanem Perényi uramról sem az én részemről, sem a többi urakéról nem történt semmi ilyesféle említés, és így Felségtek levelének erre a részére röviden azt válaszolom nyilvánosan is mindenkor meghazudtolva mind Balassa Imre+, mind Révai Ferenc+ uramat, hogy ők azt, amit Felségteknek Perényi Péter+ uramat illetően mondtak, sohasem hallották tőlem.

Détshy Mihály fordítása