# Verallo+ III. Pálnak+*

Bécs, 1542. november 28.

A magyarok ugyancsak rajta vannak Őfelségénél, hogy hozasson ítéletet Perényi Péter+ ügyében, és ha rászolgált, ítéljék el, de ha nem, hát mentsék föl. A király a neustadti+ várba záratta. Ha tizenöt nap elég lesz a per előkészítésére, akkor ott marad, de ha nem, akkor a dolgot Őfelségének Nürnbergből való visszatérése utánra halasztják. Erre még nem adott választ, de nem hinném, hogy ilyen rövid idő alatt el lehetne ezt intézni, mielőtt Őfelsége elmenne a birodalmi gyűlésre. A magyarok azonban nem tágítanak és azért viselkednek így, mert – mint mondják – Őfelsége egy másik magyar nemest* már öt esztendeje tart Innsbruck várában anélkül, hogy elítélték vagy fölmentették volna. Ez alkalmas arra, hogy minden magyar nemesben félelmet kelthessen, hogy netán velük is megtörténhet ilyesmi Őfelsége azon tervének jegyében, hogy fejeitől megfosztva legyűrje az országot, és legfőképpen ez az az ok, ami miatt a legelőkelőbbek közül nagyon sokan nem jöttek el az országgyűlésre.

Téglásy Imre fordítása