# I. Ferdinánd+ Johann Katzianernek+*

Innsbruck, 1533. január 23.

Ami Perényi Pétert+ illeti, kegyes tetszésünk, hogy helyünkben a kegyelmet írásban adtad neki. Azt is kedvesen vesszük, ha biztonságban és oltalom alatt volna. Az is tetszésünkre van, hogy engedélyezted Esztergomba jövetelét. Hanem ez legkevésbé se legyen a frigy ellenére, és ne vádoljanak bennünket azzal, hogy ígéretet tettünk neki, és ne követelhessék rajtunk a mondott Perényi Pétert+. Ezért az a véleményünk, hogy Esztergomban egyik megbízható személy útján, legyen az Liscano vagy Lamberger Kristóf, tégy rendelkezést: ha az említett Perényi Péter+ odaérkezik, onnan leghamarabb, ahogyan csak lehet, eljusson valamelyik várába, és ahhoz is hozzájárulunk, hogy amilyen gondoskodással tudják, elkísérjék, és így hozzásegítsék, hogy biztonságban érjen várai egyikébe. Így azután annál inkább menthetjük magunkat a frigyben tett ígéretünkre nézve, és nem kereshetnék nálunk, még kevésbé követelhetnék rajtunk. De előbb, amint Esztergomba jön, helyünkben vegyék ígéretét, hogy a mi engedelmes és hűséges alattvalónk lesz és marad, és ha onnan magunkhoz rendelnénk, engedelmesen és vonakodás nélkül megjelenik, és amit kérdezünk vagy megtudni kívánunk tőle, azt megjelenti és tudtunkra adja. Ha pedig előbb te is az említett bízott személy útján valamit meg akarnál tudni tőle és kikérdeztetnéd, rendeld el, hogy erre szorgalmatosan szólítsák föl, és utána erről számolj be nekünk.

Détshy Mihály fordítása