# Perényi Péter+ Thurzó Eleknek+*

Sárospatak, 1537. augusztus 8.

Csodálkozom, hogy tekintetes és nagyságos uraságodnak ennyire gyűlöletessé váltam, hogy a Királyommal való egyezségem óta egyetlen levelet sem küldött nekem. Én előbb sem tudtam volna megállni, hogy ne írjak, de nem mertem előbb Kegyelmes Királyom engedelme nélkül. Hanem miután megkaptam a lehetőséget, hogy bővebben írhassak, jelen levelemmel akartam tekintetes és nagyságos uraságtokat meglátogatni, mint legdrágább testvéremet. Kívánnám egészségét és mindenben jó állapotát hallani uraságtoknak, akár a magamét, hitestársáéval és drága gyermekeiével egyetemben, és kérem a nagy Istentől uraságodnak övéivel együtt mindenben boldogulását. Egyébiránt voltam Királyomnál, és fölötte mohón áhítoztam, hogy Őfelségétől és barátaimtól valami jót halljak az egyezség felől. Gondoltam, hogy az orátorral+ való másodszori tárgyalás után már semmi sem hiányzik a teljes megegyezéshez, és nemcsak én gondoltam így, hanem mindenkinek ez volt a vélekedése. De másképpen találtam, mint ahogy az emberek hitték és gondolták. Hiszen és tudom, hogy mind nálunk, mind uraságtoknál sokan akadnak, akik örülnének ezeknek a rablásoknak, és csak saját hasznukra törekednek. De mi lehet, drága bátyám uram, szomorúbb és veszedelmesebb számunkra, mint ezt a széthúzást és az eljövendő veszedelmeket látnunk. Krisztus szerelmére kérem uraságodat, tanácsolja Felséges Királyának, ne legyen ennyire konok a mi veszélyünkre és országai veszedelmére. Elégedjék már meg végre Őfelsége ennyi romlással és ennyi pusztítással, amit ennyi év alatt műveltek. Ne sodorjon ismét új és elkerülhetetlen veszedelmekbe. Egyezzék bele Őfelsége tisztes és elviselhető feltételekbe, és legalább ne ingerelje, úgy mint eddig, a maga feltételeivel a mi Királyunkat. Többet nem írhatok, legyen elég ennyi. Hitemre, félek, Őfelsége ingerkedéseivel odáig juttatja a dolgot, ahonnan már lehetetlen visszakozni, és majd bánja Őfelsége, hogy így cselekedett. Okosnak ennyi is elég. Én ugyanaz vagyok, aki voltam Őfelsége dolgaiban, vagyis minden jóra áhítozom, kivéve azt, ami a becsületem és az én kegyelmes uram ellen irányul. Én az ilyenben semmiképpen sem tudok, sem nem akarok Őfelségének szolgálatára lenni. Isten tartsa meg nagyságos uraságtokat.

Détshy Mihály fordítása