# Frangepán Ferenc+ és Alessandro Vitello+ III. Pálnak+*

Bécs, 1542. október 16.

Ma kaptuk a hírt, hogy a múlt pénteken letartóztatták és azonnal vasra verték Perényi Péter+ urat, és úgy gondolom, hogy a rá váró legkisebb rossz fejének elvesztése lesz, mert azt mondják, ő okozta ezt a meghátrálást; és hogy fiacskája török küldetésben érkezett, és a török bizonnyal neki ígérte az országot, azért bántak el így vele.

Úgy gondolva, hogy az említett Perényi Péter+ tömlöcbe vetésének van némi hordereje, sorsáról és helyzetéről a következő értesüléseket szereztem be.

Perényi Péter+ úr grófként és báróként a lehető leghatalmasabb Magyarországon – gazdasága és vérének nemessége miatt. Három birtokrésze van, az egyik Belgrád+ felé a törökkel határos, szomszédos Eszék földjével és várával, mely a törökök által legutóbb megszállt Dráva mellett van. Néhány igen erős és hatalmas vára van, egy ilyen fejedelemhez méltó épületekkel és szobákkal együtt. Közülük az egyik vár a síkság fölé emelkedő, hatalmas hegyen levő Siklós+, a másik a Dráva fölött levő Valpó+, ahol korábban Katzianer+ siralmas ütközete és megfutamodása volt. A másik birtokrésze Lengyelország felé, a délen levő elsőtől messzire, egyenesen északra, úgy hétnapi járóföldre terül el, és ott Sárospatak az első város. A legalsó alapkőtől kezdve, Itália legerősebb városainak mintájára mindet ő építtette. E birtokán tucatnyi, köztük négy igen erős vár is van, melyek igen magas hegyen épültek.

Az uraság kora szerint negyvennyolc éves, veres és sudár termetű. Évente nagyjából százezer magyar dukát jövedelme és végtelen sok bányája van. Ez az uraság Szapolyai János király+ halála után – mely Erdély Szászsebes+ nevű városában, Szent Magdolna napján, július 22-én következett be – azzal a föltétellel ajánlotta föl szolgálatait be a római királyúrnak, hogy Őfelsége visszaadja neki egyik várát, amit árulás miatt vettek el tőle, és amelyik a legerősebb és a legszebb az összes, határon levő közül, és amit Szebennek+ hívnak. Az is benne volt az egyezségben, hogy Őfelsége harmincezer dukát fizetéssel az ország főkapitányává és kancellárjává teszi. Tizenegy éve annak, hogy ez az úr, Belgrádban+ lévén fogságban, saját megváltása fejében otthagyta Ferenc nevű elsőszülött gyermekét, aki akkor tizenkét éves lehetett, és akit egyszer már visszatartottak.

Téglásy Imre fordítása