# Thurzó Elek+ I. Ferdinándnak+*

Sempte+, 1535. október 2.

Megtérve ide házamhoz, Perényi Péter+ urammal sok mindenről beszéltem, amivel rávehettem volna, hogy a lehető legkorábbi időben személyesen menne el Felségtekhez. De ezt éppen a mostani időben nem teljesíthette, kiváltképpen olyan okból, hogy János és Junosz bég+ megígérték neki, három hónapon belül mindenképpen visszaszolgáltatnák neki a fiát. Ha pedig most felségtek alattvalójaként mutatkoznék, a fia ügye örökre elvégeztetett. Egyébiránt más magánügyeiben is akarja Felségtek végső döntését érteni. Ezért néhány napon belül ide küldi bizalmas szolgáját, és Felségtekkel saját dolgaiban dűlőre akar jutni. Csak járjon el vele kegyesen Fenségtek a kéréseit illetően. Mert János mindent ígér neki, és azon van, hogy ettől a szándékától eltérítse. Perényi uram most Siklósra+ indul, és valahol találkozni fog Junosz béggel+, és megvárja fia kiszabadulását.

Détshy Mihály fordítása