# Perényi Péter+ Thurzó Eleknek+*

1540

Mindenekelőtt szeretné Péter uram, ha Őfelsége megnyugtatná, hogy sohasem fogják őt hitétől eltiltani, mivelhogy igaz és jó kereszténynek vallja magát, és Krisztus által és az evangélium szerint ismeri a keresztény hitet.

Aztán biztosítékot óhajt a Királyi Felségtől arra, hogy Őfelsége mindig szívén fogja viselni Péter úr fiának sorsát, aki túszként a töröknél van, akinek visszaszerzésében Péter uram talán immár nem is reménykedhet, ha már egyszer a Királyi Felség szolgálatára adja a fejét, és hogy Őfelsége minden eszközzel azon fáradozik és munkálkodik majd, mind béketárgyalás, mind pedig más, egyéb fogolycserék alkalmával, valamint a francia király és a velenceiek útján, hogy kiszabadítsa őt, mert elképzelheti Őfelsége, mekkora fájdalmat és búbánatot érez Péter uram a fia miatt, és vállalja Őfelsége, hogy mindig szívén viseli majd a fiú kiszabadításának ügyét, mert Péter uram a közérdek és Őfelsége iránti szeretetéből valósággal és hűséggel feláldozta a saját fiát.

Téglásy Imre fordítása