### Dzelálzáde Musztafa+
Az 1532-es hadjáratról*

Ide jött a Magyarország végvidékén lakó keresztény főurak közül való Pereni Petri nevű bég+ is, aki mint ősi hitetlen családból való számtalan várnak és tartománynak ura volt, és méltóságánál fogva reményt táplált a magyar királyság iránt. Ez előbb, a padisah őfelsége Alamán országa ellen indított hadjárata alkalmával egy ellenségének kezébe és fogságába került, s kétségbeesvén életben maradása miatt, hódolattal a kegyes pasa őfelségéhez folyamodott, aki e hódolatát kegyesen fogadva kiszabadította ellensége keze közül, s várait és birtokait visszaajándékozta neki. Azon idő óta színleg őszinte volt a világ menedékhelyéül szolgáló udvar irányában, de valójában egyetértett a hitetlen ellenséggel: sőt a föntebb említett átkozott Ferendussal szövetkezve azt szándékozott tenni, hogy összegyűjti az alája tartozó néhány ezer fegyveres és páncélos hitetlent, s mikor a müszülmán+ hadsereg behatol a gonosz gyaurok országaiba, ő váratlanul hátulról megtámadja a győzelmes sereget, és tőle telhető kárt okoz neki. A pasa őfelsége előtt ismeretes volt ugyan a nevezettnek e dolga a maga valóságában, de az átkozott őszintesége látszatában bizakodva megjelent ezen a helyen. […] Ha az említett Pereni Petri dolga könnyen hagyatik, bizonyosan megbánás következett volna belőle. Ennélfogva a pasa őfelsége szépszerével, sátorába vezetvén, összes szolgáival és párthíveivel együtt elfogatta, rabláncra verette és elzáratta, azután a Dirava+ vizén hajókon Belgirád+ várába küldte, és őrizet alatt tartotta.

Thury József fordítása