# Perényi Péter+ Nádasdy Tamásnak+*

Valpó+, 1532. július 15.

Leveléből értettük, miképpen uraságod Majláth urammal együtt váratlanul el akart jönni hozzánk. Bizonnyal soha semmi sem lett volna számunkra kedvesebb, mint az, hogy uraságtokat mint legdrágább testvérünket fogadhassuk, és a legkedvesebben vendégül láthassuk. Mert ha együtt lehettünk volna, rövid beszélgetésből is, aminél szívünket őszintén kitártuk volna, bennünket szeretőbb testvérének ismerhetett volna meg, mint eddig valaha. Engedné a dicsőséges Isten, hogy az idők során személyesen találkozhatnánk, és kölcsönös testvéri szeretetünk öregbítéséről beszélhetnénk, amire az idő fölöttébb való rövidsége nem ad módot, hogy már kapunkban a nagy hatalmú császár. Az elmúlt szombaton a Száva mellett Árkiban+ ütött tábort, Ibrahim basa+ pedig Szentdemeteren+, ahol Baryamnak+ nevezett szent ünnepöket ülték meg aznap, és a szomszédos eszékiek ugyanakkor ágyúlövésekkel vigadoztak. Ebben a két-három napban Ibrahim basa+ Szarvasra száll, a császár pedig Bozók+ közelébe. Végül is milyen célt követ szándékuk, saját személyükön kívül senki sem tudja, mégis a nép között sokféle bizonytalan vélekedés terjed. Engedje a magasságos Isten, hogy minden üdvünkre, és ne vesztünkre szolgáljon. Mi e két-három napon elébük megyünk, amiből hisszük, számos találgatás születik majd, kiváltképpen olyan, hogy magunknak valamilyen kormánypálcát járnánk ki elébük járulva. De ezeknek a találgatásoknak uraságod legkevésbé se higgyen. Mert Isten a tanúnk, hogy a Királyi Felséggel, legkegyelmesebb urunkkal szemben semmit sem forralunk, és nem akarunk kieszközölni. Csupáncsak azon fáradozunk, hogy ennek a megnyomorított földnek szolgálhassunk és hasznára lehessünk. Isten őrizze meg nagyságos uraságodat a legboldogabbnak, és tekintsen uraságod bennünket egyedüli megingathatatlan testvérének.

Détshy Mihály fordítása