### Giovanni Michele Bruto+
Magyar história*

János király+ halála után Perényi Ferdinándhoz+ pártolt annak a Jánosnak örököse és özvegy királyasszonya ellen fogva fegyvert, kinek életét, boldogulását és szabadságát is köszönhette. E nagy igyekezetnek kijáró méltó jutalmát el is kérte azzal, hogy a tömlöc sötétjében fogja életét végezni. Akkoriban, amikor még Pestet ostromolták, az őrség bőséges lekenyerezésével vagy talán ravasz számításból és csalárd elgondolás alapján Perényi legény fia a fogságból kicsúszva apjához visszatért. Ezzel az udvaroncoknak jó ürügy adódott arra, hogy főbenjáró bűnnel vádolva apját letapossák, miután egy koholt, de a király lelkében valóságként mind mélyebben gyökeret verő mesét találtak ki ennek az embernek a vesztére, mert a már említettek mellett Ferdinánd annak a vádaskodásnak is hitt, hogy e fiú visszaadásával Szulejmán+ a mintegy háborús hódítása fáradtságával megszerzett Magyarországot lényegében apjának jegyezte, hogy míg János örököse él, az irigység elkerülésére kormányzóként igazgassa.

Téglásy Imre fordítása