# Perényi Péter+ I. Ferdinándnak+*

Buda melletti tábor, 1541. július 8.

Mehmed pasa most megszerzett levelét Felségteknek jelen soraimmal eredetiben elküldtem Török Bálint+ most föllelt levelével együtt. Egyébiránt azt, amit ugyancsak Mehmet basa, siklósi+ várunkhoz írt, Felségednek titkos írással is, ahogyan nekem írta, és fordítását is megküldtem. Amit pedig az a török, akit szolgáim Siklósnál+ elfogtak, vallott, és amit a … akit ugyancsak Siklósról+ most küldtek ide, a törökök dolgairól vallott, továbbá más egyebeket is, úgy hisszük, főkapitány uram megírta Szent Felségteknek. Hiszem, hogy Felségtek mindenről gondot visel majd. Végezetül Szent Felségteknek mint legkegyelmesebb uramnak örökös szolgálataimat ajánlom. A magasságos Isten Szent Felségteket kegyelmesen tartsa meg a legnagyobb boldogságban. Kelt Szent Felségtek Budánál helyheztetett táborában.

Legszentebb Felségtek mint legkegyelmesebb uram érkezését mind hazánk felszabadítása, mind saját ügyeim miatt lelkem nagy vágyakozásával vártam, és várom most is. Most a gondviselés miatt, amivel Felségtek dolgaiban foglalatos vagyok, sok szóval nem írhatok Felségteknek. Alázatosan könyörgök Felségteknek mint kegyelmes uramnak, méltóztatnék trencséni+ dolgomban és az egyebekben is kegyelmesen dönteni, és fizetségemről meg Felségteknek tett egyéb szolgálataimról gondot viselni, hogy ne fogyatkozzam meg Szent Felségtek szolgálatában. Mert a jószágaimat Felségtek ellenfelei közepette oltalom híján Felségtek iránti hűségem miatt annyira széjjelhordták, hogy azokból nem segíthetek magamon. Hiszem azonban, hogy Szent Felségtek a legszentebb Császári Felségnél az én ügyeimről, az aranygyapjúról és a hercegségről való levél megcseréléséről, amiket kegyelmesen megígért, nem feledkezett meg.

Détshy Mihály fordítása