# Leonardo de Nogarola+ I. Ferdinándnak+*

Warberg+, 1534. március 19.

Amíg ezeket írnók, váratlanul hírvivő érkezett, akit Perényi Péter+ küldött… Ez jelenti, hogy Pétert Gritti igen nagy ígéretekkel hívja magához, nevezetesen hogy intézkedik, a fiát, akit túszként Belgrádban+ tartanak fogva, adják vissza neki, őt pedig esküvése alól, aminek letételére kényszerítették, fölmentené. Ő azonban tőlem és Thurzótól vár tanácsot, fölkeresse-e, és újból a kezére bízza-e magát. Egyúttal újból kéri azt, amiről korábban is írt nekem, és én Felségteknek is jelentettem, tudniillik hogy Felségtek méltóztatnék oltalomlevelet adni számára, aminek alapján szabad volna neki, ha Felségtek egyetért vele, akadálytalanul elmennie Grittihez erre a találkozóra, és az ügyekről vele tárgyalnia, továbbá biztonságban mehetne és jöhetne Felségtek országain és tartományain keresztül. Ezekről Felségtek méltóztassék dönteni, és bennünket akaratáról mindjárt értesíteni.

Détshy Mihály fordítása