# Perényi Péter+ Vég Ambrusnak*

Bécsújhely+, 1542. november 28.

Drága testvérem, Legkegyelmesebb Uram kitűzte számomra a tizenötödik napot levele keltétől, hogy a törvény előtt megjelenjek. Én mint rab leszek ott, és úgy védekezem, ahogy szabad lesz. Akarnám, hogy el tudnál jönni. Elküldöm neked a királyi oltalomlevelet, és ha tudsz jönni, gyere mindenképpen, de úgy, hogy a várakról jó gondot viselj, kiváltképpen ahol az úrnőd és az én drága fiaim laknak. Kázméri Gáspár jó lesz a helyedben. És hozd magaddal a levél mását, amellyel a Király Őfelsége a harmincadot lekötötte nekem, és annak a levélnek a mását is, amit Malomi mond meg neked, de a leleszi káptalan pecsétje alatt, ha lehetséges. De ha azt nem tudod hozni, legalább a levelek mását.

Egyébiránt ennek előtte is meghagytam szolgáimnak, hogy Egert szolgáltassák vissza. Most neked is meghagyom, hogy mondd meg nekik, és rendeld el, hogy visszabocsássák. Az én dolgaimat, amik náluk vannak, vigyék Ónodra+, az ágyúkat is, és minden mást is. De ami Eger várához tartozik, abból semmit a világon, még egy jottányit se vigyenek ki onnan. Maguk a szolgáim maradjanak meg tisztükben, és akiknek nincsen tiszte, menjenek Patakra+ vagy a várakba, ahol szükség van rájuk, mint Terebesen+ és Ónodon+. Egyébiránt hozd magaddal András diákot, és ne gyere kocsiban, hanem lovon, mert nem akarnám, hogy a rossz utak miatt lekésd a terminust. Liszkát+ tüstént adjátok vissza, ahogyan rendeltem, és semmi szín alatt ne merészeljetek másképpen cselekedni. Ha pedig bárkinek is nem szolgáltattátok volna vissza a jószágait, ahogyan meghagytam nektek, hogy visszabocsássátok, a gálszécsi+ vámot és azt a Bólyi+ nemesi kúriát is vagy a nemes Sósokét, elrendelem, hogy tüstént minden huzavona nélkül adják vissza; és intézkedjetek, hogy visszaszolgáltassák. És kérlek, óvakodjatok, hogy panasz ne menjen miattam a Királyi Felséghez. Ha pedig te magad nem tudnál jönni, Ferenc diákkal küldd el azokat a leveleket, és akár jönnél te magad, akár nem, Tahy István mindenképpen jöjjön. Kérd meg a nevemben, hogy jöjjön. Biztosan jöhet az oltalomlevéllel. Ha pedig valaki jogtudóst tudtok hozni, hozzátok. Mondd meg asszonyodnak, szegény Alpárinak+ adasson bort, szalonnát, terményt és pénzt is, és ne hagyja el. Egyébiránt meghagyom, hogy engedjétek a jószágaimon a dicát+ beszedni, és semmiben se tegyetek a Király Őfelsége és az ország rendelkezésébe ütközőt, és ne merészeljetek bárkivel is erőszakot cselekedni, amennyiben életemet és a magatokét kímélni kívánjátok. Egyébiránt azt is parancsolom, hogy egy skatulyában van két levél, egyiken német, a másikon magyar pecsét. Azt hiszem, kilenc vagy tizenkét cikkely. Formájuk egy, alig különböznek. Amelyiken német pecsét van, hozd el vagy küldd. Valamint abban a házban, ahol Egerben laktam, van egy kis skatulya, amelyikben az egri dolgokról való leveleket tartottam. Hozd magaddal vagy küldd. Ha nincs lovad, és egyedül jönnél, az én kis lovamon jöhetsz. Vale+.

A fiaimra vigyázz!

Détshy Mihály fordítása