# Perényi Péter+ I. Ferdinándnak+*

Székesfehérvár, 1541. március 23.

Hogy pedig Felségtek a hadjáratot, amelyre készülődik, a lehető legkorábbi időben megindítsa, ugyancsak szükséges. Az ellenséges törökök ugyanis nincsenek olyan nagy számmal, sem olyan erős sereggel, hogy erőiket ne lehetne könnyen legyűrni. Hogy pedig mennyire alkalmatos volna, ha Felségtek népei idejében hadra kelnének, úgy hiszem, főkapitány uram bővebben is jelentette. Annyi bizonyos, ha Felségtek parancsot adna, hogy most már bocsátkozzanak ütközetbe az ellenséggel, Isten vezérletével, nem dicstelen emlékezetre, súlyos csapást mérhetnének. És talán soha máskor nem rázhatnánk le nyakunkról és teríthetnénk le nagyobb és fényesebb győzelemmel az ellenséget, és ragadhatnánk ki végre hazánkat, Felségtek országát annak kezéből és a végveszélyből.

Détshy Mihály fordítása