# Laski Jeromos+ Joannes de Tarnownak+*

Kolozsvár, 1527. október 18.

Senki sem szenved oly sok árulástól, becsapástól és cserbenhagyástól, mint amennyiben hűtlen alattvalói ezt a Felséget részeltetik. A két első, Péter és Pál apostol ugyanis, vagyis hát Perényi Péter erdélyi vajda és Pál esztergomi érsek elhagyta urát, és oly sok és nagy javadalom elfogadása után a Sátántól lépre csalva mindkettő Ferdinándot+ követi. Csodálatos egy dolog, nagyságos uram, hogy oly kevésre becsüli ez a nemzet a tisztességet, a hírnevet és az erényt, hogy már-már azt hihetné az ember, árulásaik nem is gonoszságból, hanem inkább valamiféle csillagzat miatt jönnek létre, és ha eltekintünk az isteni gondviselésnek ezen csapásától, minden másban kifogástalanok.

Téglásy Imre fordítása